# Rosa Viñals i Lladós

Rosa Viñals i Lladós (Bóixols, 5 de juliol de 1883 - Barcelona, 21 de setembre de 1944) fou una cirurgiana i llevadora –i editora de premsa especialitzada– que s'ha relacionat amb el feminisme.

## Biografia

Rosa Vinyals i Lladós va néixer a Bóixols, un poble d'Abella de la Conca, el 5 de juliol de 1883. Va ser cirurgiana i llevadora de la Beneficència Municipal de Barcelona i va exercir la seva activitat a la Casa Provincial de la Maternitat i Expòsits, dedicada a l'atenció de mares solteres, criatures i expòsits.
Va ser directora de la revista quinzenal La Mujer y la Higiene, que es començà a publicar el dia 1 de novembre de l'any 1905 i en la qual col·laboraven sobretot dones llevadores o cirurgianes. La revista no estava pensada específicament per a especialistes, és a dir, per a metges, infermeres i llevadores, sinó per al públic en general. Estava dedicada a les mares de família, les llevadores, les cirurgianes, les infermeres i, en general, a totes les dones i a la seva relació amb la medicina i la higiene. La higiene quirúrgica i de la llar n'eren alguns dels temes principals. De fet, quan la revista va aparèixer la divulgació de la medicina i la higiene era un dels seus objectius primordials. L'altre objectiu era dignificar la feina de les llevadores, tenint-la com una professió respectable que complia una funció important a la societat.
A la revista es recullen diversos debats, entre els quals cal destacar el debat sobre l'avortament. El primer article sobre aquest tema a la revista rep el nom de «Por la justicia», i es fa ressò d'una denúncia feta per un alcalde de barri contra una llevadora que va practicar un avortament. Als articles de la revista dedicats a aquest tema s'analitzen les causes que poden dur una dona a decidir avortar i fa responsable d'aquesta decisió a la societat i a l'estat.
Rosa Vinyals va ser la principal editora i ànima de la revista, va criticar la reducció de les dones al rol maternal i va predir que arribaria el moment en el qual les capacitats morals, intel·lectuals i socials de les dones serien tingudes en consideració per la legislació espanyola, i que els homes i les dones serien considerats iguals, al mateix nivell. Vinyals no només volia dignificar la feina de les llevadores, sinó totes les professions exercides majoritàriament per dones, com la de mestra o infermera, acabant amb els prejudicis preexistents pel fet de ser professions feminitzades, i volia que això es fes a partir de l'orgull de ser dona, és a dir, a partir de la valoració de les dones per elles mateixes.

## Referències

* ↑ «Necrológicass». El Noticiero universal : diario independiente de noticias, avisos, comercial y de anuncios: Año 57, No. 18189, 21-10-1944, pàg. 4.
* 1 2 3 4 5 «Rosa Viñals Lladós». Diccionari Biogràfic de Dones. Barcelona: Associació Institut Joan Lluís Vives Web (CC-BY-SA via OTRS).
* ↑ Segura i Soriano, Isabel. «Dos revistas de mujeres: "La Muger" (1882) y "La Mujer y la Higiene" (1905)». Mujeres y Salud, núm. 6. [Consulta: 23 maig 2023].

## Bibliografia complementària

* «02. Dones de Ciència» (pdf). Circuits! Passejades per la Ciència i la Història a Barcelona. Secretaria d'Universitats i Recerca. Arxivat de l'original el 2019-07-11 [Consulta: 29 agost 2021].
* Segura i Soriano, Isabel «Dos revistas de mujeres: "La Muger" (1882) y "La mujer y la higiene" (1905)» (en castellà). Mujer y Salud, 6.
* Alemany, María José «Andrea Martínez, una matrona del siglo XX» (en castellà). Temperamentvm, 2007, pàg. t6391–t6391. ISSN: 1699-6011.